b'\n_START_ARTICLE_\nFem\xc3\xa5rsplan\n_START_PARAGRAPH_\nEn fem\xc3\xa5rsplan (russisk: \xd0\xbf\xd1\x8f\xd1\x82\xd0\xb8\xd0\xbb\xd0\xb5\xd1\x82\xd0\xba\xd0\xb0, tr. pjatiletka) var i Sovjetunionen og andre socialistiske lande et normalt anvendt instrument til at koordinere plan\xc3\xb8konomien. Den f\xc3\xb8rste kendte fem\xc3\xa5rsplan blev sat i v\xc3\xa6rk i 1928 i Sovjetunionen. I 1956 indf\xc3\xb8rte man en syv\xc3\xa5rsplan, men man vendte dog hurtigt tilbage til fem\xc3\xa5rsplaner. Den sidste 12. fem\xc3\xa5rsplan i Sovjetunionen varede fra 1985-1990, den efterf\xc3\xb8lgende blev pga. Sovjetunionens opl\xc3\xb8sning og efterf\xc3\xb8lgende overgang til fri markeds\xc3\xb8konomi afsluttet i 1991._NEWLINE_I det socialistiske \xc3\x98sttyskland (DDR) gik man efter en to\xc3\xa5rsplan 1949-1950 ogs\xc3\xa5 over til fem\xc3\xa5rsplaner._NEWLINE_Fem\xc3\xa5rsplaner blev udf\xc3\xa6rdiget af statslige kommissioner og indeholdt vejledninger i, hvordan og hvor meget de forskellige produktionsomr\xc3\xa5der skulle producere. Disse planer m\xc3\xa5tte tage h\xc3\xb8jde for mange \xc3\xb8konomiske variabler, bl.a. investeringer, priser og l\xc3\xb8nninger. De var derfor meget komplekse og uhyre detaljerede._NEWLINE_Ogs\xc3\xa5 Folkerepublikken Kina strukturerede sin plan\xc3\xb8konomi efter fem\xc3\xa5rsplaner._NEWLINE_Argumentet for fem\xc3\xa5rsplanerne var bl.a., at de frie markedskr\xc3\xa6fter ikke kunne tilvejebringe en retf\xc3\xa6rdig og ligelig fordeling af ressourcerne. Det v\xc3\xa6sentligste kritikpunkt ved planerne var, at de forhindrede konkurrence og at det grundl\xc3\xa6ggende er organisatorisk en umulighed at koordinere og planl\xc3\xa6gge noget s\xc3\xa5 komplekst som et lands \xc3\xb8konomi flere \xc3\xa5r frem i tiden.'